钦定古今图书集成/明伦汇编/氏族典/第079卷 > 吴僧哥
## 钦定古今图书集成/明伦汇编/氏族典/第079卷 > 吴僧哥

按《金史吴僧哥传》：“僧哥，西南路唐古乙剌糺上沙鸾
部落人，拳勇善骑射。大安间，选籍山西人为兵，僧哥
充马军千户，有功。贞祐初，迁万户，权顺义军节度使。
朔州失守，僧哥复取之，真授同知节度使事。弟权同
知节度使事迪剌真授节度副使。权节度副使燕曹
儿，真授节度判官。提控马寿儿以下，迁授有差。众苦”
乏食，僧哥乞赐粮十五万斛。朝廷以为“应州已破，朔
为孤城，其势不可守”，乃迁朔之军民九万馀口，分屯
于岚、石、隰、吉、绛、解之间，未行，大元兵至朔州，战七昼
夜有功，加遥授同知太原府事兼同知节度使事，迪
剌石州刺史，曹儿同知岢岚州防御使事。四年，始迁
其民南行，且战且行者数十里，僧哥力惫，马踬死焉，
时年三十。诏赠镇国上将军、顺义军节度使。